DA Den Europæiske Unions Tidende CE 78/502

(2004/C 78 E/0523)

SKRIFTLIG FORESPØRGSEL E-3250/03

af Ruth Hieronymi (PPE-DE), Christa Prets (PSE), Karin Junker (PSE), Raina Echerer (Verts/ALE) og Maria Sanders-ten Holte (ELDR) til Kommissionen

(3. november 2003)

Om: Hjælp fra Kommissionen til medlemsstaterne som tilskyndelse til at gå over til en åben, interoperabel standard i digitalt fjernsyn

Tvang er ikke ønskværdig og bør være det sidste, man griber til. For at undgå tvang opfordrer vi Kommissionen til at gøre rede for, hvordan den agter at hjælpe medlemsstaterne med deres forpligtelse i henhold til artikel 17, stk. 2 i rammedirektivet (direktiv 2002/21/EF (1)) til at tilskynde overgangen til en åben, interoperabel standard for digitalt fjernsyn som f.eks. MHP.

Hvad kan Kommissionen fortælle os om medlemsstaternes tilskyndelser til interoperabilitet, her mindre end ni måneder før fristen for gennemførelsen af direktivet udløber? I hvilken udstrækning lever medlemsstaterne op til den strenge forpligtelse i direktivet?

Kan Kommissionen give en præcis dato for, hvornår den publicerer sin redegørelse om medlemsskabernes tiltag med henblik på at tilskynde til en åben, interoperabel standard?

Kommissionen fastslog den 26. september 2002 i plenarforsamlingens drøftelse om interoperationalitet i digitalt fjernsyn, at den »giver (…) politisk støtte til sektorens frivillige iværksættelse af denne standard (MHP).« Hvilke konkrete skridt har Kommissionen taget for at leve op til dette løfte?

Hvad vil Kommissionen gøre for at overvinde den legale usikkerhed blandt de nationale regelfastsættende myndigheder, fjernsynsstationer og seere, som står i vejen for indførelsen af digitalt TV? Vil den klart definere, hvilke nationale foranstaltninger med det formål at indføre digitalt fjernsyn, som den anser for uproblematiske, forså vidt angår reglerne om statsstøtte?

Hvornår offentliggør Kommissionen de kriterier, den vil anvende i sin bedømmelse af interoperabilitet?

Hvor længe efter juli 2004 vil Kommissionen begynde at forberede proceduren med henblik på at gøre standarder obligatoriske i medfør af direktivets artikel 18, stk. 3, såfremt medlemsstaterne viser sig at have svigtet deres forpligtelser? At indlede denne procedure ville betyde et pres på medlemsstaterne for at få dem til at handle, idet det ville være et signal om, at man agter at gribe til den yderste mulighed, ifald alle andre veje slår fejl.

Eller vil Kommissionen forblive fuldstændig inaktiv, indtil fristen er udløbet, sådan som den ved flere lejligheder i år har givet udtryk for, med risiko for at tvang vil blive nødvendig og uden at lytte til Europa-Parlamentets beslutning af 26. september 2002?

Svar afgivet på Kommissionens vegne af Erkki Liikanen

(29. januar 2004)

Kommissionen redegjorde i sin nyligt vedtagne meddelelse om overgangen fra analog til digital radio-/tv-spredning (2) for digitalt tv's fordele og gavnlige virkninger. Dokumentet har også til formål at give medlemsstaterne retningslinjer i deres arbejde med opfyldelsen af kravet fastsat i eEurope 2005: et informationssamfund for alle, (3) dvs. senest ved udgangen af 2003 at offentliggøre deres hensigter vedrørende en mulig overgang. Meddelelsen bidrager til at øge retssikkerheden i kraft af en analyse af, hvordan fællesskabslovgivningen, herunder regler for statsstøtte, vil kunne påvirke nationale overgangsplaner. Medlemsstaterne har allerede kendskab til, at de skal anmelde initiativer, som kunne give anledning til konflikt med statsstøttereglerne. Kommissionen kan bekræfte, at det allerede behandler en anmeldelse og en række klager vedrørende digitalt tv.

I en tidligere meddelelse om hindringer for udstrakt adgang til informationssamfundets nye tjenester og applikationer ved hjælp af åbne platforme (4) fastlagde Kommissionen sin vision af en multiplatformverden med digitalt tv — kabel, satellit og jordbaseret — som en af de vigtige platforme. I denne meddelelse understreges behovet for interoperabilitet og værdien af åbne standarder, og det fremhæves, at fællesskabslovgivningen indeholder bestemmelser om tredjeparters adgang til programmeringsgrænseflader for applikationer (API) i henhold til de nye rammebestemmelser for elektronisk kommunikation. Det anføres også, at et forretningsmæssigt valg af en åben 2G-API, f.eks. Multi-media Home Platform (MHP), i stedet for proprietær teknologi bør være baseret på en levedygtig forretningsmodel, hvori der tages hensyn til eksisterende investeringer og udviklingen i kundernes behov.

Kommissionen har endvidere udstedt mandat 331, med hvilket europæiske standardiseringsorganisationer opfordres til at udarbejde en arbejdsplan for standardisering med henblik på at støtte en effektiv gennemførelse af artikel 18 i rammedirektivet (5) (om digitale interaktive tv-tjenesters interoperabilitet) på medlemsstaternes markeder. Med dette tilvejebringes supplerende standarder for MHP til støtte for interoperabiliteten, og det vil bl.a. lette overgangen til MHP.

Den kommende undersøgelse af interaktive tv-tjenesters interoperabilitet, jf. rammedirektivets artikel 18, stk. 3, har også ansporet markedsdeltagerne. Der er nu en standardiseringsproces undervejs i Det Europæiske Institut for Telestandarder (ETSI) vedrørende MHEG5 API (6), hvormed der tilstræbes et højt interoperabilitetsniveau i forhold til MHP og reducerede gennemførelsesomkostninger.

Disse aktiviteter kommer oven i andre initiativer til støtte for interaktive tv-tjenesters interoperabilitet, som tidligere er iværksat, og som er opstillet i svaret på den mundtlige forespørgsel H-0449/2002 fremsat af fr. Thors i spørgetiden på Europa-Parlamentets plenarforsamling i juni 2002 (7).

Medlemsstaterne har også erklæret deres støtte til interoperabilitet og fremme af åbenhed. Rådet (telekommunikation) vedtog den 20. november 2003 konklusioner om åbne platforme inden for digitalt tv og tredjegenerations-mobilkommunikation sammen med en opfordring til medlemsstaterne om at støtte Kommissionen i dennes indsats for at videreføre standardiseringsprogrammet. Det så med tilfredshed på Kommissionens intention om at foretage en offentlig høring om interaktive digitale tv-tjenesters interoperabilitet som del af undersøgelsen af, i hvilket omfang interoperabilitet og brugervalg er opnået for digitale tv-tjenester i medlemsstaterne.

Medlemsstaterne har forskellige holdninger til, hvordan interoperabilitet opnås. Medlemsstater, der ikke er nået så langt med udviklingen af markeder for digitalt tv, går ind for at indføre MHP. I medlemsstater, hvor tidligere API-teknologier allerede er indført i betydeligt omfang, argumenteres der for, at det bliver for dyrt at erstatte de 32 mio. set top-bokse, der allerede anvendes i EU, og at der findes andre måder til at opnå den interoperabilitet, som er nødvendig for at støtte brugernes frie valg. Ovennævnte standardiserings-mandat fører til fornyet dialog med erhvervssektoren om måder, hvorpå interoperabilitet mellem tjenesterne kan opnås.

Kommissionen støtter fortsat anvendelsen af MHP-standarden på frivillig basis. Kommissionen anser implementeringen af MHP-standarden for at være den mest indlysende måde, hvorpå interoperabilitet kan opnås. Som Kommissionen erklærede på Europa-Parlamentets plenarforsamling af 12. december 2001, vil Kommissionen undersøge, om der er opnået et tilstrækkeligt mål af interoperabilitet og valgmuligheder for brugerne i medlemsstaterne. Er dette ikke tilfældet, kan Kommissionen foreslå at gøre implementeringen af relevante europæiske standarder obligatorisk. Hvad angår kriterier for bedømmelse af interoperabilitet, vil Kommissionen tage hensyn til kriterierne opstillet i rammedirektiv 2002/21/EF og principperne om nødvendighed og proportionalitet. Kommissionen planlægger at iværksætte den offentlige høring i den nærmeste fremtid og fastlægge sin endelige holdning senest i juli 2004 i overensstemmelse med dens forpligtelse.

(1) EFT L 108 af 24.4.2002, s. 33.

(2) KOM(2003) 541 endelig udg., afsnit 2.1.3 og 2.2.1.

(3) KOM(2002) 263 endelig udg.

(4) KOM(2003) 410 endelig udg.

(5) Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet), EFT L 108 af 24.4.2002.

(6) Udkast til ETSI ES 202184.

(7) Mundtligt svar af 11.6.2002.